NERINGOS SAVIVALDYBĖS TARYBA

SPRENDIMAS

DĖL VIETINĖS RINKLIAVOS UŽ NAUDOJIMĄSI NERINGOS SAVIVALDYBĖS TARYBOS NUSTATYTOMIS VIETOMIS AUTOMOBILIAMS STATYTI NUOSTATŲ PATVIRTINIMO

2022 m. gegužės 26 d. Nr. T1-94

Neringa

Vadovaudamasi Lietuvos Respublikos vietos savivaldos įstatymo 6 straipsnio 2 dalimi, 16 straipsnio 2 dalies 37 punktu, 18 straipsnio 1 dalimi, Lietuvos respublikos rinkliavų įstatymo 11 straipsnio 1 dalies 6 punktu ir 12 straipsnio 1, 2, 3 punktais, Neringos savivaldybės taryba nusprendžia:

1.	Nustatyti vietinę rinkliavą už naudojimąsi Neringos savivaldybės tarybos nustatytomis vietomis automobiliams statyti.

2.	Patvirtinti vietinės rinkliavos už naudojimąsi Neringos savivaldybės tarybos nustatytomis vietomis automobiliams statyti Neringos nuostatus „Dėl vietinės rinkliavos už naudojimąsi Neringos savivaldybės tarybos nustatytomis vietomis automobiliams statyti nuostatai“ (pridedama).

3.	Panaikinti Neringos savivaldybės tarybos 2019 m. gegužės 30 d. sprendimą Nr. T1-104 „Dėl vietinės rinkliavos už naudojimąsi Neringos savivaldybės tarybos nustatytomis vietomis automobiliams statyti“.

4.	Nustatyti, kad sprendimas įsigalioja nuo 2022 m. birželio 1 d.

Skelbti šį sprendimą Teisės aktų registre ir Neringos savivaldybės interneto svetainėje.

Savivaldybės mero pavaduotojas	Narūnas Lendraitis

PATVIRTINTA

Neringos savivaldybės tarybos

2022 m. gegužės 26 d.

sprendimu Nr. T1-94

VIETINĖS RINKLIAVOS UŽ NAUDOJIMĄSI NERINGOS SAVIVALDYBĖS TARYBOS NUSTATYTOMIS VIETOMIS AUTOMOBILIAMS STATYTI NUOSTATAI

I SKYRIUS

BENDROSIOS NUOSTATOS

1.	Vietinės rinkliavos už naudojimąsi Neringos savivaldybės tarybos nustatytomis vietomis automobiliams statyti nuostatai (toliau – nuostatai) reglamentuoja vietinės rinkliavos už naudojimąsi savivaldybės tarybos nustatytomis vietomis automobiliams statyti (toliau – vietinė rinkliava) paskirtį, vietas, už kurių naudojimąsi renkama vietinė rinkliava automobiliams statyti, vietinės rinkliavos mokėtojus, vietinės rinkliavos mokėjimo bei jos grąžinimo tvarką.

2.	Vietinė rinkliava už naudojimąsi Neringos savivaldybės tarybos nustatytomis vietomis automobiliams statyti (išskyrus vietas automobiliams statyti prie valstybinės reikšmės kelių, 5–15 m pažymėtoje atkarpoje prie valstybės įstaigų, institucijų ir tarnybų, taip pat vietas, kurias nustato Vyriausybė, atsižvelgdama į saugumą, tarptautinį protokolą ar kitus viešuosius interesus užtikrinančius reikalavimus; taip pat išskyrus automobilių, pažymėtų neįgalių asmenų automobilių statymo kortele, mokyklinių autobusų statymą savivaldybės tarybos nustatytose nerezervuotose mokamose vietose automobiliams statyti ir Lietuvos Respublikos vadovybės apsaugos tarnybos transporto priemonių, naudojamų saugomų asmenų ir (ar) saugomų objektų apsaugai, statymą) – Neringos savivaldybės tarybos sprendimu nustatyta privaloma įmoka už naudojimąsi Neringos savivaldybės tarybos nustatytomis vietomis automobiliams statyti.

3.	Šia vietine rinkliava siekiama pagerinti miesto ekologinę būklę, surinkti lėšų, kurios bus naudojamos mokamų vietų automobiliams statyti Neringos savivaldybėje priežiūrai.

4.	Vietinė rinkliava renkama nuo gegužės 1 d. iki rugsėjo 30 d. imtinai:

4.1.	pagal 6.1 papunktį darbo dienomis nuo 17.00 iki 22.00 val., savaitgaliais ir šventinėmis dienomis nuo 8.00 iki 22.00 val.;

4.2.	pagal 6.2–6.8 papunkčius nuo 8.00 iki 22.00 val. ir pagal 6.9 papunktį – visą parą.

5.	Mokamų vietų automobiliams statyti priežiūrą ir aptarnavimą organizuoja Neringos savivaldybės administracija. Vietinės rinkliavos sumokėjimą kontroliuoja Neringos savivaldybės administracija.

II SKYRIUS

VIETOS AUTOMOBILIAMS STATYTI

6.	Vietos, už kurių naudojimąsi renkama vietinė rinkliava, automobiliams statyti:

6.1.	Aikštelė Nidoje Taikos gatvėje, prie savivaldybės administracinio pastato adresu Taikos g. 2, Neringa, (išskyrus 5–15 m pažymėtoje atkarpoje) lengviesiems automobiliams – 2,00 Eur už vieną valandą;

6.2.	Aikštelė Nidoje Naglių gatvėje, prie pastato adresu Naglių g. 29, Neringa, lengviesiems automobiliams – 1,50 Eur už vieną valandą;

6.3.	Aikštelė Nidos prieplaukoje, prie pastatų adresu Naglių g. 16 ir Naglių g, 14 Neringa, lengviesiems automobiliams – 2,00 Eur už vieną valandą;

6.4.	Naglių gatvė, nuo pastato adresu Naglių g. 16, Neringa, iki Naglių ir Taikos gatvių sankryžos, lengviesiems automobiliams – 2,00 Eur už vieną valandą;

6.5.	Aikštelė Nidoje Pamario gatvėje, prie pastato adresu Pamario g. 55, Neringa, lengviesiems automobiliams – 1,50 Eur už vieną valandą;

6.6.	Aikštelė Nidoje prie jūros ties Šiauriniu pliažu lengviesiems automobiliams – 1,50 Eur už vieną valandą;

6.7.	Aikštelė Nidoje Taikos gatvėje, ant kalno adresu Taikos g. 32, Neringa, lengviesiems automobiliams – 2,00 Eur už vieną valandą;

6.8.	Aikštelė Nidoje Pamario gatvėje, prie Thomo Manno memorialinio muziejaus, lengviesiems automobiliams ir autobusams – 1,50 Eur už vieną valandą lengvajam automobiliui ir 3,00 Eur už vieną valandą autobusui;

6.9.	Aikštelė Nidoje Taikos gatvėje, adresu Taikos g. 39, Neringa:

6.9.1. lengviesiems automobiliams – 1,50 Eur už vieną valandą ir 3,00 Eur už vieną parą;

6.9.2. autobusams – 3,00 Eur už vieną valandą ir 5,00 Eur už vieną parą;

6.9.3. automobilio priekaboms – 1,50 Eur už vieną valandą ir 3,00 Eur už vieną parą.

III SKYRIUS

VIETINĖS RINKLIAVOS MOKĖTOJAI

7.	Vietinės rinkliavos mokėtojai yra automobilių valdytojai (vairuotojai), kurie naudojasi Neringos savivaldybės tarybos nustatytomis mokamomis vietomis automobiliams statyti.

8.	Vietinė rinkliava netaikoma:

8.1.	priešgaisrinės apsaugos, policijos, avarinės, greitosios medicinos ir medicinos pagalbos transporto priemonėms, pažymėtomis skiriamaisiais ženklais bei specialiais šviesos ir garso signalais, valdytojai (vairuotojai), atvykusioms pagal iškvietimus;

8.2.	automobiliams, pažymėtiems Kelių eismo taisyklėse nustatytais ženklais „Neįgalusis“ arba neįgaliųjų asmenų automobilių statymo kortele;

8.3.	automobiliams, pažymėtiems Neringos savivaldybės administracijos skiriamaisiais ženklais;

8.4.	automobiliams, statomiems aikštelėje adresu Taikos g. 2, darbo dienomis, kuriais naudojasi Neringos savivaldybės tarybos nariai, Neringos savivaldybės administracijos valstybės tarnautojai, darbuotojai, dirbantys pagal darbo sutartis, ir politinio pasitikėjimo valstybės tarnautojai.

IV SKYRIUS

VIETINĖS RINKLIAVOS MOKĖJIMO TVARKA

9.	Vietinė rinkliava mokama laikantis šios tvarkos:

9.1.	Automobilių valdytojas (vairuotojas), pastatęs automobilį, privalo iš karto įsigyti bilietą;

9.2.	Bilietą būtina palikti automobilyje prie priekinio stiklo salono viduje, iš lauko gerai matomoje vietoje ta puse, kurioje matomas stovėjimo laikas;

9.3.	Pasibaigus biliete nurodytam automobilio stovėjimo laikui, vietinės rinkliavos mokėtojai privalo iš karto papildomai sumokėti nustatytą vietinę rinkliavą arba išvykti iš apmokestintos vietos;

9.4.	Nustačius, kad automobilio valdytojas (vairuotojas), atvykęs į mokamą stovėjimo vietą, vietinės rinkliavos nesumokėjo nedelsdamas arba yra pasibaigęs bilieto apmokėjimo laikas, kontrolę vykdantis darbuotojas teisės aktų tvarka užfiksuoja pažeidimą ir ant automobilio priekinio stiklo palieka pranešimą, kad automobilio valdytojas (vairuotojas) vėliau arba išvykęs iš stovėjimo vietos turi sumokėti 20,00 Eur pavedimu į pranešime nurodytą sąskaitą iki tos dienos 24 val.

9.5.	Už šiuose nuostatuose nustatytos vietinės rinkliavos mokėjimo tvarkos pažeidimą taikoma administracinė atsakomybė Lietuvos Respublikos administracinių nusižengimų kodekso nustatyta tvarka.

V SKYRIUS

VIETINĖS RINKLIAVOS GRĄŽINIMAS

10.	Sumokėta vietinė rinkliava arba jos dalis grąžinama šiais atvejais

10.1.	kai sumokėta daugiau, negu nustatyta vietinės rinkliavos nuostatuose;

10.2.	jeigu paslauga nesuteikta;

11. Nuostatų 10 punkte numatytais atvejais asmuo Neringos savivaldybės administracijai pateikia prašymą. Prašyme privaloma nurodyti vietinės rinkliavos arba jos dalies grąžinimo priežastį, prašomą grąžinti vietinės rinkliavos dydį ir banko sąskaitos, į kurią turi būti pervedamos lėšos, numerį. Su prašymu turi būti pateikti dokumentai, pagrindžiantys vietinės rinkliavos ar jos dalies grąžinimo priežastį.

12. Prašymas grąžinti vietinę rinkliavą Administracijai turi būti pateiktas (tiesiogiai arba elektroninėmis ryšio priemonėmis) ne vėliau kaip per vieną mėnesį nuo grąžinti prašomos vietinės rinkliavos sumokėjimo datos (Nuostatų 10.1 ir 10.2 papunkčiuose numatytais atvejais).

VI SKYRIUS

BAIGIAMOSIOS NUOSTATOS

13.Vietinės rinkliavos dydis nustatomas, keičiamas Neringos savivaldybės tarybos sprendimu.

14. Vietinės rinkliavos rinkimą bei surinktų lėšų panaudojimą pagal šių nuostatų 3 punktu nustatytą paskirtį kontroliuoja Neringos savivaldybės kontrolės ir audito tarnyba.

15. Vietinė rinkliava įskaitoma į Neringos savivaldybės biudžetą.

16. Šiuos nuostatus tvirtina, keičia ir papildo Neringos savivaldybės taryba.

_______________________